Մենք, այսինքն` Հայաստանը, ոչ մի կերպ ԵԱՀԿ Մինսկի խումբը չենք: Եւ մեզ աջակցելը չի նշանակում Մինսկի խմբին աջակցել, ինչպես նաեւ`հակառակը: Ճիշտ է հայկական դիվանագիտությունը երկար ժամանակ Հայաստանը ՄԽ-ի հետ մեկ թիմ է համարում, բայց նույնիսկ այդ դեպքում նման ձեւակերպումը տարօրինակ է: Իսկ գուցե Սարգսյանը նկատի ուներ ՆԱՏՕ-ի ինչ-ինչ աջակցություն Հայաստանի՞ն: Ղարաբաղյան համատեքստում նման ոչ միանշանակ հայտարարությունները վտանգավոր են: Հատկապես, երբ դրանք հնչում են Հայաստանի ռազմավարական դաշնակցի ոխերիմ թշնամիների ռազմական կենտրոնակայանում: Դաշնակցի արձագանքն, ի դեպ, չուշացավ: Անմիջապես հաջորդ օրը ռուս քաղաքագետները սպառնում էին, որ եթե Հայաստանը հեռանա Ռուսաստանից, Ռուսաստանը կփոխի ԼՂ հարցում իր դիրքորոշումը, այլ կարգի զենք կվաճառի Ադրբեջանին եւ այլն: